Document ID: 32012D0075

KOMMISSIONENS GENNEMFØRELSESAFGØRELSE
af 9. februar 2012
om anerkendelse af Ghana i henhold til Europa-Parlamentets og Rådets direktiv 2008/106/EF for så vidt angår ordningerne for uddannelse af og udstedelse af kvalifikationsbeviser til søfarende
(meddelt under nummer K(2012) 616)
(EØS-relevant tekst)
(2012/75/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2008/106/EF af 19. november 2008 om minimumsuddannelsesniveauet for søfartserhverv (1), særlig artikel 19, stk. 3,
under henvisning til Cyperns anmodning af 13. maj 2005 og
ud fra følgende betragtninger:
(1)
En medlemsstat kan i henhold til direktiv 2008/106/EF beslutte at påtegne beviser for søfarende, der er udstedt af tredjelande, forudsat at det pågældende tredjeland er anerkendt af Kommissionen. Tredjelandene skal opfylde kravene i Den Internationale Søfartsorganisations (IMO) konvention om uddannelse af søfarende, om sønæring og om vagthold fra 1978 (STCW-konventionen) (2), som revideret i 1995.
(2)
Anmodningen om anerkendelse af Ghana blev indgivet af Cypern ved brev af 13. maj 2005. Kommissionen har efter denne anmodning foretaget en vurdering af ordningerne for uddannelse og udstedelse af kvalifikationsbeviser i Ghana for at kunne fastslå, om Ghana overholder alle kravene i STCW-konventionen, og om der er truffet passende forholdsregler til at forebygge svig i forbindelse med kvalifikationsbeviser. Vurderingen blev foretaget på grundlag af det kontrolbesøg, som eksperter fra Det Europæiske Agentur for Søfartssikkerhed aflagde i december 2009. Under dette kontrolbesøg blev der konstateret visse mangler ved ordningerne for uddannelse og udstedelse af kvalifikationsbeviser.
(3)
Kommissionen fremsendte en rapport til medlemsstaterne om resultaterne af vurderingen.
(4)
Ved brev af 20. december 2010 anmodede Kommissionen Ghana om at fremlægge bevis for, at manglerne var blevet afhjulpet.
(5)
Ved brev af 21. februar 2011 meddelte Ghana de ønskede oplysninger og beviser vedrørende gennemførelsen af hensigtsmæssige og tilstrækkelige korrigerende foranstaltninger med henblik på at behandle alle de mangler, der blev påvist under vurderingen af overholdelsen.
(6)
To mangler er endnu ikke afhjulpet. Den første vedrører det forhold, at Ghana ikke fuldt ud sikrer, at farttid i søgående skib, der udføres i søværnet eller på lodsskibe, har relevans for de kvalifikationer, der kræves i forbindelse med certificering. Den anden vedrører mangler angående uddannelse i brandbekæmpelse og søfartsskolens udrustning. Ghana blev derfor opfordret til at gennemføre yderligere korrigerende foranstaltninger på dette område. Disse mangler berettiger dog ikke til at sætte spørgsmålstegn ved, om Ghanas ordninger for uddannelse af og udstedelse af kvalifikationsbeviser til søfarende generelt overholder STCW-konventionen.
(7)
Det fremgår af resultaterne af vurderingen af opfyldelsen af kravene og evalueringen af de oplysninger, som Ghana har fremsendt, at Ghana opfylder de relevante krav i STCW-konventionen, og at der er iværksat passende foranstaltninger til at forhindre svig i forbindelse med kvalifikationsbeviser.
(8)
Foranstaltningerne i denne afgørelse er i overensstemmelse med udtalelse fra Udvalget for Sikkerhed til Søs og Forebyggelse af Forurening fra Skibe -
VEDTAGET DENNE AFGØRELSE:
Artikel 1
Ghana anerkendes i henhold til artikel 19 i direktiv 2008/106/EF for så vidt angår ordningerne for uddannelse af og udstedelse af kvalifikationsbeviser til søfarende.
Artikel 2
Denne afgørelse er rettet til medlemsstaterne.
Udfærdiget i Bruxelles, den 9. februar 2012.

Labels: 12
8
18
9